**Kutsetaotleja Päästekorraldaja, tase 4 kutseeksami kord**

**I ÜLDSÄTTED**

1. Päästekorraldaja, tase 4 kutseeksami kord (edaspidi *kutseeksami kord*) määrab kindlaks kutseeksami läbiviimise ning selle käigus päästekorraldaja kutsealale vajalike kompetentsuste olemasolu, mille aluseks on kutsestandard „Päästekorraldaja, tase 4“ (kinnitatud 11.04.2018), hindamise põhimõtted.
2. Läbiviidavale kutseeksamile kohaldatakse kutseseaduses, Sisekaitseakadeemia kutse andmise korras pääste valdkonna kutsetele (kinnitatud Vara- ja Isikukaitse Kutsenõukogu otsusega nr 16 04.11.2020) ja teistes asjakohastes õigusaktides sätestatut.
3. Kutsetaotleja lubatakse eksamile pääste valdkonna kutse andmise korras määratud tingimustel.
4. Kutseeksami toimumise aja(d) määrab kutsekomisjon.
5. Sisekaitseakadeemia avalikustab kutseeksami toimumise aja ja koha kooli kodulehel hiljemalt 14 kalendripäeva enne kutseeksami toimumist ning teavitab hindamiskomisjoni sellest e-kirja teel.
6. Kutseeksam toimub, kui eksamile on registreerinud vähemalt 1 taotlejat, maksimaalne eksamineeritavate arv ühel eksamil on 20. Kutseeksami võib läbi viia päästekorraldaja, tase 4 koolilõpu kutseeksamiga koos.

**II KUTSEEKSAM**

1. Kutsetaotleja lubatakse kutseeksamit sooritama kehtiva isikut tõendava dokumendi alusel.
2. Kutseeksamile pääsu eeldused täitnud, kuid eksamile mitteilmunud kutsetaotlejal on võimalik end registreerida järgmisele kutsekomisjoni poolt kutseeksami sooritamiseks määratud ajale.
3. Kutseeksam toimub Häirekeskuses või Sisekaitseakadeemia õppekompleksis
4. Kutseeksamil hinnatakse kutsetaotleja kutsetegevuseks vajalike teadmiste, oskuste, kogemuste ja hoiakute (edaspidi *kompetentsus*) omandamist kutsestandardi „Päästekorraldaja, tase 4“ nimetatud tööosadest ja tööülesannetest.
5. Kutseeksami hindamisülesanded ja hindamiskriteeriumid on kirjeldatud kutsekomisjoni kinnitatud kutseeksami hindamisjuhendis „Päästekorraldaja, tase 4“.
6. Kutseeksam toimub ühel päeval.
7. Kutseeksamil hinnatakse õppuri edukaks kutsetegevuseks vajalike teadmiste, oskuste, kogemuste ja hoiakute (edaspidi *kompetentsus*) omandamist kutsestandardi „Päästekorraldaja, tase 4“ kohustuslikele kompetentsidele
8. hädaabiteadete vastuvõtmine
9. hädaabiteadete töötlemine ja ohuhinnangu andmine
10. hädaabiteadete menetlemisega seotud informatsiooni reaalajas infosüsteemi sisestamine
11. hädaabiteadete esmase informatsiooni edastamine
12. Kutseeksam on praktiline eksam, mille käigus õpilane menetleb erinevat liiki pääste-, meditsiini- ja politsei hädaabiteateid ning sündmuseks mitterealiseeruvaid teateid. Kutseeksamil õppur menetleb hädaabiteateid reaalsuslähedases simulatsioonikeskkonnas kasutades päästekorraldaja tööga seotud andmekogusid.
13. Kutseeksami soorituse hindamine toimub mitteeristavalt (arvestatud/mittearvestatud).
14. Kutsetaotlejale omistatakse Päästekorraldaja, tase 4 kutse, kui hindamiskomisjon on kutsetaotleja kutseeksami kõik kolm osa hinnanud hindega „arvestatud“. Mitteeristava hindamise puhul on piisavaks tulemuseks õpiväljundite saavutamine lävendi tasemele vastaval või seda ületaval tasemel ja seda väljendatakse sõnaga „arvestatud”. Ebapiisavaks tulemuseks on õpiväljundite saavutamine lävendi tasemest madalamal tasemel ning seda väljendatakse sõnaga „mittearvestatud”.
15. Kutseeksami soorituse hindamisel negatiivse tulemusega, mida väljendatakse sõnaga „mittearvestatud“ loetakse kutsetaotleja kutseeksam mittesooritatuks. Kutseeksami uuel, so teisel korral, sooritamisel sooritatakse uuesti need hindamisülesanded või hindamisülesanne, mille sooritust hindamiskomisjon esmasel kutseeksamil hindas negatiivse tulemusega („mittearvestatud“). Kui ka teisel soorituskorral hindab hindamiskomisjon hindamisülesande soorituse negatiivse tulemusega, tuleb järgmisel kutseeksami sooritamise korral sooritada kõik hindamisülesanded tervikuna uuesti.

**III HINDAMISKOMISJON**

1. Kutsekomisjon moodustab hindamiskomisjoni, kes hindab kutset taotleva isiku kompetentsuse vastavust kutsestandardi nõuetele. Juhul kui kutsetaotleja sooritab eksamit päästekorraldaja, tase 4 koolilõpu kutseeksamiga koos, siis hindab teda koolilõpu kutseeksami hindamiskomisjon. Hindamiskomisjonis on minimaalselt kolm liiget, sh esimees, kellest 2 (st 2/3) ei tohi olla seotud eksamineeritava koolitamisega. Hindamiskomisjoni liikmed peavad olema sõltumatud ning vajalike erialaste teadmiste ja kogemustega. Hindamiskomisjoni liige peab eksami läbi viimisel ja tulemuste hindamisel tegutsema erapooletult. Hindamiskomisjoni esimees on päästekolledži esindaja.
2. Hindamiskomisjon täidab kutseseaduse §-s 19 sätestatud hindamiskomisjoni ülesandeid.
3. Hindamiskomisjoni liikmel on õigus kõrvaldada eksamilt kutsetaotleja, kes häirib eksami läbiviimist või kasutab lubamatuid abivahendeid (arvuti ja nutiseadmed).
4. Hindamiskomisjoni liikmetel on õigus eksami praktiliste soorituste ajal esitada kutsetaotlejale asjakohaseid lisaküsimusi.